“SA het niks om te vier nie” – MalemaDie EFF-byeenkoms in KwaZulu-Natal op 27 April 2014 Foto: EFF, Facebook Nog foto’s van die byeenkoms volg onderaan die berig. Suid-Afrika het niks om te vier wanneer mense nog in plakkershutte bly sonder water, elektrisiteit, sanitasie of behoorlike paaie nie, het Julius Malema, leier van die Ekonomiese Vryheidsvegters (EFF), Sondag gesê. “Dit is veronderstel om Vryheidsdag te wees. Maar mens kan nie vryheid vier as jy nie brood op jou tafel het nie,” het Malema tydens ŉ verkiesingsveldtog by die Glebelands-stadion in Umlazi, Durban, gesê. “Ons het niks om te vier nie. Ons mense bly in plakkershutte. Ons mense het nie water nie. Ons mense het nie elektrisiteit nie. Ons mense het nie behoorlike paaie nie. Vryheid beteken om ŉ toilet te kan spoel.” Malema het gesê die EFF is ŉ party vir alle rasse, maar dat hebsug nie geduld sal word nie, ongeag van die persoon se ras. “Ons gaan nie witmense die see in jaag nie, want witmense is ŉ deel van ons. Ons soek witmense wat gereed is om die rykdom saam met ons te deel. Ons wil nie gierige swart mense hê nie. Dit is hoekom Cyril Ramaphosa nie ons vriend is nie.” Malema, voormalige leier van die ANC-jeugliga, het die ANC daarvan beskuldig dat hy ŉ gewelddadige party is wat nie opposisiepartye duld nie. “Daar is geen vrye politieke beweging in Natal nie. Opposisiepartye kan nie ŉ byeenkoms in Natal reël sonder dat dit deur die ANC ontwrig word nie,” het hy gesê. “Hulle het vir ons gesê die Inkatha Vryheidsparty (IVP) is die gewelddadigste party, maar die afgelope week het bewys die ANC is die gewelddadigste party.” Hy sê die ANC het vergaderings ontwrig en gedreig om EFF-aanhangers aan te rand of dood te maak. EFF-plakkate is glo ook verwyder. Hy het die ANC daarvan beskuldig dat hy die Suid-Afrikaanse grondwet ondermyn. “Hulle is nie lief vir die Mandela-nalatenskap nie. Hulle doen alles in hul vermoë om dit wat Mandela bereik het, af te breek. Al die regte wat deur die Grondwet aan ons gebied word, word deur die ANC van ons ontneem.” ŉ Skare van ongeveer 1 500 het gejuig toe Malema by die stadion opgedaag het. Hulle het ongeveer drie ure lank vir hom gewag, nadat hulle reeds om 09:00 byeengekom het. -SAPA Die EFF-byeenkoms in KwaZulu-Natal op 27 April 2014 Foto: EFF, Facebook Die EFF-byeenkoms in KwaZulu-Natal op 27 April 2014 Foto: EFF, Facebook Die EFF-byeenkoms in KwaZulu-Natal op 27 April 2014 Foto: EFF, Facebook